Fantastikas pasaulē

Fantastikas pasaulē ir zinātniskās fantastikas grāmatu sērija latviešu valodā, kas izdota Rīgā, izdevniecībā "Zinātne", no 1966. līdz 1982. gadam.

Sērijā izdota 51 grāmata. Formāts "mazais" (izņemot Cilvēcīgais dzīvnieks un Japānas nogrimšana - standarta formāts), gan papīra, gan kartona vākos. Sēriju vienojošs vizuāls elements ir raksturīgs logo: stilizētā burtā "Z" ietverti sērijas nosaukuma iniciāļi (nav uz Cilvēcīgais dzīvnieks).

Sērijas grāmatu uzskaitījums 

1966

 Kaleidoskops, Reja Bredberija stāstu krājums, kompilācija no oriģinālkrājumiem The Illustrated Man un The End of Beginning.
 Petaura medības, Staņislava Lema stāstu krājums par pilotu Pirksu.
 Pulkveža Foseta pēdējais ceļojums, M. Jemceva un J. Parnova kopdarbs: garstāsts (nosaukums kā grāmatai), stāsti.

1967

 Lilita, L. Obuhovas romāns par paleokontaktu.
 Es, robots, Aizeka Azimova stāstu krājums, no oriģinālkrājuma I, Robot.
 Ceturtais ledus laikmets, Kobo Abes romāns.
 Marsiešu hronikas, Reja Bredberija alegorisku stāstu cikls par Marsa kolonizāciju, no oriģinālkrājuma The Martian Chronicles.

1968

 Signāls no kosmosa, K.Zandnera (VDR) romāns (Signal aus dem Kosmos).
 Viesis no bezgalības, Georgija Martinova utopisks romāns; vēlāk turpināts darbā Спираль времени.
 Einšteina smadzenes, čehu autora Jozefa Nesvadbas stāstu krājums.
 Kosmosa tirgoņi, Frederika Pola un Sirila M. Kornblata kopdarbs, romāns par korporāciju cīņu ar mērķi kontrolēt "jaunus tirgus", t.sk. planētu Venera. Oriģinālā The Space Marchants; krietni vēlāk (pēc 31 gada) F. Pols uzraksta turpinājumu The Merchant's War.
 Pans Satiruss, Ričarda Vormsera satīrisks romāns par pirmajiem kosmosa iekarotājiem, mūsu mazākajiem brāļiem (oriģinālā darbs Pan Satyrus, kur Pan lietots šimpanžu ģints latīniskā nosaukuma nozīmē).
 Ekspedīcija uz Zemi, angliski rakstošu autoru stāstu krājums (A. Klārks, A. Azimovs, H. Herisons, T. Stērdžens (T.Sturgeon), Dž. Kipekss (J. Kippax), S. Barrs, H. Katners, P. Andersons, L. Hārdings (L. Harding), Dž. Kristofers). Tematikas - kontakts, mākslīgais intelekts.

1969

 Nākotnes piezīmes, Nikolaja Amosova (pēc profesijas kardioķirurgs) romāns.
 Andromēda, Freda Hoila un Džona Eliota romāns par citplanētiešu mēģinājumu iefiltrēties cilvēku sabiedrībā. Turpinājums The Andromeda Breakthrough (latviski tulkots fragments krājumā Dēmonu dzīres kā "Andromēdas izlaušanās").
 "Tuskaroras" noslēpums, Aleksandra Šaļimova tāda paša nosaukuma romāns, kā arī garstāsts "Ledus tuksneša spoki" (latviski arī "Baltā kontinenta spoki" grāmatā "Dārdu aizas noslēpums", izd. "Liesma", Rīga, 1965).
 Atnācēji no nekurienes, Fransisa Karsaka kulta romāns (), kura darbība risinās uz tālām planētām, galaktiku plašumos, pārtelpā, galvenais varonis kopā ar citu saprātīgu rasu pārstāvjiem cīnās pret metāliskiem briesmoņiem, atjauno kodoltermiskās reakcijas apslāpētu sauļu dzīlēs, iemīlas citplanētietē... Darba turpinājums, vairāk sociāli fantastiskais Ce monde est nôtre ("Šī pasaule pieder mums") tomēr nesasniedz "Atnācēju" feierisko dinamiku, domas svaigumu un nepiespiestību.
 Kad būs uzvarēts laiks..., krieviski rakstošu autoru (I. Jefremovs, V. Žuravļova, I. Varšavskis u.c.) stāstu krājums, par tematu, kas minēts grāmatas nosaukumā.
 Delfīnu sala, zinātniskās fantastikas lielmeistara Artūra Klārka novele par sapratni dzīvu būtņu starpā ().
 Visa dzīvība zaļo, Kliforda Saimaka pastorālais romāns. Tā notikumi risinās autora dzimtajā Milvilā (Viskonsina, ASV), kuru no ārpasaules negaidot nošķīrusi nepārvarama barjera. Saimakam raksturīgais cilvēciskums, labvēlīgais humors un noskaņu izjūta pārliecinoši attēlo darbības izklāstu, savienojot dabiskā veselumā lauku dzīves ainiņas ar šķietamu pasaku, kura tomēr nepārprotami veido zinātniskās fantastikas Zelta laikmeta rokrakstu. Oriģinālā darba nosaukums All Flesh is Grass (parafrāze par cilvēka dzīves laicīgumu pēc Bībeles).

1970

 Profesora Dovela galva, Aleksandra Beļajeva noveles "Nogrimušo kuģu sala" un "Profesora Dovela galva" (1984. gadā pēc motīviem uzņemta kinofilma Завещание профессора Доуэля, galvenajā lomā Oļģerts Kroders).
 Iedomīgais robots, Henrija Katnera stāstu krājums, tai skaitā no humoristisko stāstu sērijām par izgudrotāju Galigeru un Hogbenu ģimenīti. Vairums sarakstīti kopā ar dzīvesbiedri Ketrinu Lusilu Mūru.
 Marakota bezdibenis, Artura Konana Doila romāns "Zudusī pasaule" (The Lost World, 1912), kas iedvesmojis virkni rakstnieku un scenāristu radīt savas dinozauru pasaules, un divi garstāsti: "Indīgā josla" (The Poison Belt, 1913) par globālu katastrofu un "Marakota bezdibenis" (The Maracot Deep, 1927) par drosmīgu okeanogrāfisku eksperimentu. Pirmajos divos darbos vienojošs spilgtākais tēls - profesors Čelindžers -, parādās arī citos autora darbos.
 Neuzvaramais, harizmātiskais Staņislava Lema romāns par abioloģisku evolūciju un tās produktu saskarsmi ar cilvēku. Romāns (, 1964) ir kā emfāze autora konsekventajam futuroloģiskajam skatījumam. Idejas ziņā tuvs ir M. Kraitona Prey (2002).
 Tālā Varavīksne, brāļu Arkādija un Borisa Strugacku garstāsts (Далекая Радуга, 1963). Tematika - cilvēka cīņa ar neizprastiem dabas spēkiem, iespējams, civilizācijas darbības provocētiem.
 Pasauļu karš, Herberta Džordža Velsa romāni: klasiskais "Pasauļu karš" (The War of the Worlds, 1898), "zvaigžņu karu" "vectētiņš", un sociāli filozofiskais "Kad Gulošais mostas" (When the Sleeper Wakes, 1899).

1971

 Ciemos Fantāzijas zemē, XIX gs. un XX gs. sākuma autoru - nespeciālistu zinātniskās fantastikas lauciņā - stāstu krājums. Viesos sev neraksturīgā žanrā tādi klasiķi kā Džeroms K. Džeroms, Džeks Londons, O'Henrijs, Andrē Moruā, Trumens Kapote, Skots Ficdžeralds u.c.
 Dēmonu dzīres, stāstu krājums, kuru autori vairāk vai mazāk pieskaitāmi profesionāliem dabaszinātniekiem. Ietverti tādi darbi kā A. Azimova "Kas būtu, ja..." (What If..., 1952), kibernētikas "tēva" N. Vīnera "Galva" (The Brain, 1952), A. Klārka "Jupiters Pieci" (Jupiter Five, 1953), V. Morisona titulstāsts (A Feast of Demons, 1958), R. Villija "Iebrukums" (The Invasion, 1940), u.c.

1972

 Zaigojošā pasaule, krievu rakstnieka A. Grīna (īstajā vārdā Aleksandrs Griņevskis) romāns un stāsti, sarakstīti XX gs. padsmitajos un divdesmitajos gados.
 Šis tas par velti, Roberta Šeklija, daudzkārtēja Hugo un Nebula nominanta, spraigas satīras un dzirksteļojoša humora piesātinātu stāstu krājums.

1973

 Pieneņu vīns, Reja Duglasa Bredberija liriska novele (Dandelion Wine, 1957), kā arī daži stāsti.
 Andromēdas celms, trillera lielmeistara Maikla Kraitona romāns (The Andromeda Strain, 1969) raksturīgā dokumentālā stilā attēlo dažas dienas visai Zemei kritiskā laikā, kad grupa zinātnieku mēģina rast risinājumu problēmai, kuras cēlonis varētu būt kāds kriptobioloģisks mikroorganisms.
 Cilvēcīgais dzīvnieks, latviski tulkota arī kā "Saprātīgais dzīvnieks" (oriģinālā , 1967), Robēra Merla sociāli filozofisks romāns par fundamentālu problēmu: kas ir tas būtiskais, kas atšķir cilvēku no citām dzīvām radībām?
 Fantastiskā sāga, Harija Herisona stāstu krājums ("Treniņlidojums" (Trainee for Mars, 1958), "Remontstrādnieks" (The Repairman, 1958), "Veselā planēta" (Survival Planet, 1961), u.c.), kā arī titulromāns (oriģinālā The Technicolor Time Machine, 1967), kurā darbība risinās divās paralēlās laika līnijās: vikingu laiku Skandināvijā un sešdesmito gadu Holivudā. Līdzīga intriga kā, piemēram, M. Tvena A Connecticut Yankee in King Arthur's Court (1889), M. Bulgakova Иван Васильевич (1936) (vēlāk L. Gaidaja kinofilma Иван Васильевич меняет профессию), u.c.

1975

 451 grāds pēc Fārenheita, Reja Bredberija antiutopija (oriģinālā Fahrenheit 451, 1953), daudzu literāru un kinematogrāfisku alūziju objekts.
 Ijona Klusā zvaigžņu ceļojumi. Balss no debesīm, Staņislava Lema darbu krājums. Ietverti satīrisko stāstu cikli par nevīstošas slavas apvīto zvaigžņoto tāļu bagarētāju Ijonu Kluso: vairāki ceļojumi no "Ijona Klusā zvaigžņu dienasgrāmatām" (izdošanas gadi 1953-1957, ) un "No Ijona Klusā atmiņām" (, 1963). Romānā "Balss no debesīm" (, 1968) ģeniālajam autoram raksturīgā paradoksālā stilā skaidrota kosmiskā neitrīno starojuma daba.

1976

 Pirmie cilvēki uz Mēness, Herberta Džordža Velsa romāni: "Pirmie cilvēki uz Mēness" (The First Men in the Moon, 1901). Būtiski, ka autors lietojis apzīmētāju in (pretstatā on). Darbā izmantota antigravitācijas ideja (materiāls "keivorīts"), doma par Zemes dabiskā pavadoņa apdzīvotību. Otrs romāns, vairāk sociāli fantastisks, "Dievu ēdiens" (The Food of the Gods and How It Came to Earth, 1904), ekspluatē domu par vielu, kas uz dzīvām būtnēm iedarbojas kā hipertrofēti steroīdi, un spekulēts, kā šāds "dievu ēdiens" ietekmētu cilvēku sociālo funkciju.
 Starp diviem laikmetiem, Džeka Fineja romāns (oriģinālā Time and Again, 1970), par autora iemīļotām tēmām - XIX. gs Amerikas metropoles un spēja, pamatā izmantojot autosuģestiju, pārcelties citā laikmetā (parasti - nesenā pagātnē).
 Mutants-59, plastmasu ēdājs, angļu biologa Kita Pedlera un žurnālista Džerija Deivisa katastrofu romāns (oriģinālā Mutant 59: The Plastic Eater, 1971). Darba virsraksts atspoguļo tā vadmotīvu: ja cilvēks laboratorijā radīs kādu baktērijas paveidu, kas nokļūs apkārtējā vidē, un tās pārveidosies tā, ka par galveno metabolisma izejvielu izmantos polimērus - vai "plastmasizētā" civilizācija turpinās pastāvēt?

1977

 Rītdienas nolaupītāji, japāņu autora Sakjo Komacu tāda paša nosaukuma sociāli fantastisks romāns (1955) un XX gs. sešdesmitajos gados tapuši stāsti.
 Sargasi kosmosā, ASV rakstnieces pusaudžiem un jaunatnei Endrū Nortones romāns no sērijas par kosmosa kuģi "Saules karaliene". Oriģinālā Sargasso of Space, 1955
 Civilizācijas skatlogs, angliski rakstošu autoru (izņemot japāni Jasutaku Cucui) stāstu krājums. Ietverti K. Vonnegūta "Ko darīt ar "Eifiju"?" (The Euphio Question, 1951), R. Skota "Īssavienojums" (The Big Connection, 1960), F. Pola "Nolaupītais ķermenis" (The Haunted Corpse, 1957), K. Saimaka "Operācija "Skunkss"" (Operation Stinky, 1957), Harija Herisona pirmais stāsts "Klinšu nirējs" (Rock Diver, 1951) u.c.

1978

 Zvaigžņu karuselis, grāmatā apvienotas divu izcilu īsās prozas meistaru Fredrika Brauna un Viljama Tenna nelielas stāstu kolekcijas. Brauna paradoksālās, humorpilnās un reizē daudznozīmīgās alegorijas par cilvēka nevēlēšanos pieņemt viņam nepanesamo ("Mazliet zaļuma", Something Green, 1951), neremdināmo slavas kāri un "reklamomāniju" ("Zvaigžņu karuselis", Pi un the Sky, 1945), jautājumu "Kas es esmu?" ("Leļļu teātris", Puppet Show, 1962), u.c., nomaina Tenna ironiskie un traģikomiskie stāsti par to, vai tā ir, kā izskatās ("Sods avansā", Time in Advance, 1956), LHC no jauna uzvēdītām problēmām ("Brūklinas projekts", Brooklyn Project, 1948), cilvēka vērtību sistēmas nožēlojamo relatīvismu ("Bārnijs ar iesauku Fausts", Barnie the Faust, 1948), u.c.
 Pārbaudes akmens, britu hard sci-fi meistara Erika Frenka Rasela stāstu krājums. Ietverti stāsti: "Aizmiršanās krēsls" (Seat of Oblivion, 1941) par svešā infiltrēšanos cilvēka ķermenī; "Es liecinu" (The Witness, 1951) - aizkustinošs "tiesvedības žanra" paraugs; "Ikdienas darbs" (Legwork, 1956), pēc formas - citplanētieša medības, pēc būtības - neliela oda principam "no kvantitātes kvalitāte"; birokrātiju uz zoba ķerošais "Pazudušais aparāts" (Allamagoosa, 1955); "Mazliet smēreļļas" (A Little Oil, 1952) - par faktoru, bez kura nevar līdzpastāvēt personību grupa; u.c.

1979

 Paši dievi, Aizeka Azimova romāns, kura nosaukums aizgūts no Frīdriha Šillera rūgtā secinājuma Pret stulbumu paši dievi cīnās veltīgi. Tam laikam relatīvi operatīvi tulkotais romāns (The Gods Themselves sarakstīts 1972. gadā) akcentē personības atbildību par lēmumiem, kuru sekas viņš nepēj paredzēt (asociācijas ar K.Saimaka "Putekļu zebru"). Saņēmis abas prestižākās ZF balvas: 1972. gadā Nebulu un 1973. gadā Hugo.
 Meteora medības. Begumas pieci simti miljonu, zinātniskās fantastikas un futuroloģijas viena no aizsācējiem Žila Verna sociāli fantastiski romāni. Pirmais (La chasse an metiore, 1905) modelēta situācija, kad Zemei tuvojas cēlmetāliem bagāts meteorīts un pastāv iespēja "notvert" šo dārgumu uz privāta zemes pleķa. Otrā darbā (Les cinq cents millions de la Begum, 1879) izspēlēta "ierobežotas utopijas" tēma.

1980

 Naudas koks, Kliforda Donalda Saimaka stāstu krājums. "Mērķi sasniegusī paaudze" (Target Generation, 1953) - klasisks stāsts par starpzvaigžņu lidojumu, izmantojot apkalpes paaudžu maiņas principu; "Dienesta specifika" (Condition of Employment, 1960) - variācija par "fantomiskās atmiņas" lietderīgu pielietojumu; "Burvīgā" (Lulu, 1957) - ja Jūsu kosmosa kuģim piemīt šerpas dāmas daba; "Putekļu zebra" (Dusty Zebra, 1954) - līdzīgas A. Azimova "Pašos dievos" apskatītajai iespējai, kā arī šīs iespējas izmantošanas seku, ieskicējums; "Naudas žūksnis" (Jackpot, 1956) - šķietami paradoksāls, bet dziļākajā būtībā tīri cilvēcisks "paradīzes zemes virsū" risinājums; "Bērnudārzs" (Kindergarten, 1953) - tā kā nosaukumā...; "Uz Zemi pēc iedvesmas" (Earth for Inspiration, 1941) - pirmā aproksimācija Borhesa "Bābeles bibliotēkai"; u.c.
 Uguns cikls, Tuvu kritiskajam, Hala Klementa divi hard sci-fi paraugi. Romāns (oriģ. Cycle of Fire, 1957) spekulē ar saprāta formu attīstību uz planētas dubultzvaigznes sistēmā. Novele (oriģinālā Close to Critical, 1958) cenšas iztēlot citu ekstremālu vidi un tur veidojušos saprātu: planētu, kur ūdens fizikālie parametri ir tuvi trīskāršajam punktam.

1981

 Savam brālim sargs, Latvijā dzīvojoša krievu valodā rakstoša autora Vladimira Mihailova romāns. Dažādu laikmetu cilvēku un pat hominīda sadarbība kādas civilizācijas glābšanas labad - darba sižetiskā vadlīnija. Interesanti, ka romāna galvenais varonis "pāriet" nākotnes cilvēces dienestā pēc neveiksmīgas peldes Gaujā.
 Malvilas pils, Robēra Merla postapokaliptisks romāns (, 1972). Kodolkaru pārdzīvojusi cilvēku grupa mēģina veidot saderīgu sabiedrību.

1982

 Japānas nogrimšana, Sakjo Komacu katastrofu romāns (1976). Japānas arhipelāgs, kontinentālo plātņu nobīžu rezultātā izjūt pastiprinātu vulkānisko aktivitāti un zemestrīces. Politiski sociāli fantastisks skatījums uz sliktāko no iespējamiem scenārijiem.

Zinātniskās fantastikas grāmatas